b'\n_START_ARTICLE_\nStephen Hawking\n_START_SECTION_\nBiografia\n_START_PARAGRAPH_\nOriginari d\'una fam\xc3\xadlia resident a Londres, els seus pares decidiren traslladar-se fins a Oxford per evitar els bombardejos de la Segona Guerra mundial. Quan Stephen tenia vuit anys, la seva fam\xc3\xadlia es va mudar a St Albans, un poble a uns 30\xc2\xa0km al nord de la capital brit\xc3\xa0nica, on als onze anys Stephen va anar a escola i despr\xc3\xa9s al Col\xc2\xb7legi Major Universitari d\'Oxford, l\'antic col\xc2\xb7legi del seu pare. Hawking volia estudiar matem\xc3\xa0tiques, malgrat que son pare hauria preferit que estudi\xc3\xa9s medicina, per\xc3\xb2 pel fet que les matem\xc3\xa0tiques no podien estudiar-se al Col\xc2\xb7legi Universitari va optar per estudiar f\xc3\xadsica. Despr\xc3\xa9s de tres anys i no gaire treball, se li va concedir el t\xc3\xadtol de primera classe amb honors en ci\xc3\xa8ncies naturals._NEWLINE_Posteriorment, Hawking va anar a la Universitat de Cambridge per investigar cosmologia, perqu\xc3\xa8 no hi havia ning\xc3\xba treballant en aquella \xc3\xa0rea a Oxford en aquells moments. El seu supervisor va ser Dennis Sciama, encara que ell havia desitjat quedar a c\xc3\xa0rrec de Fred Hoyle, que estava treballant a Cambridge. Despr\xc3\xa9s d\'aconseguir el doctorat va passar a ser investigador, i m\xc3\xa9s tard professor al Col\xc2\xb7legi de Gonville i Caius. Despr\xc3\xa9s d\'abandonar l\'Institut d\'Astronomia el 1973, Stephen va entrar al Departament de Matem\xc3\xa0tiques Aplicades i F\xc3\xadsica Te\xc3\xb2rica, i des del 1979 ocup\xc3\xa0 el lloc de professor titular de la C\xc3\xa0tedra Lucasiana de Matem\xc3\xa0tiques. La c\xc3\xa0tedra va ser fundada el 1663 amb fons concedits al testament del reverend Henry Lucas, el qual havia estat membre del parlament per la universitat. Va ser primer coberta per Isaac Barrow, i despr\xc3\xa9s, el 1669, per Isaac Newton. Aquest c\xc3\xa0rrec el va mantenir fins a l\'1 de novembre del 2009, data en la qual va passar al tamb\xc3\xa9 f\xc3\xadsic Michael Green. Va morir el 14 de mar\xc3\xa7 de 2018 als 76 anys, coincidint amb el Dia Pi i amb el mateix dia en que Albert Einstein va n\xc3\xa9ixer ja fa 139 anys.\n_START_SECTION_\nEsclerosi Lateral Amiotr\xc3\xb2fica\n_START_PARAGRAPH_\nHawking estava afectat d\'una discapacitat severa des que se li va diagnosticar esclerosi lateral amiotr\xc3\xb2fica (ELA), la qual cosa no li va impedir mantenir la seva alta activitat cient\xc3\xadfica i p\xc3\xbablica. Els primers s\xc3\xadmptomes de la malaltia van apar\xc3\xa8ixer durant la seva estada a Oxford i finalment va ser diagnosticat d\'ELA als 21 anys, just abans del seu primer matrimoni. En aquell moment, els doctors li van pronosticar que no viuria m\xc3\xa9s de 2 o 3 anys (temps de superviv\xc3\xa8ncia normal d\'aquesta malaltia), per\xc3\xb2 per motius desconeguts \xc3\xa9s de les poques persones que van sobreviure molts m\xc3\xa9s anys, encara que patint l\'avan\xc3\xa7 progressiu de la seva discapacitat._NEWLINE_El 1985, va patir una traqueotomia i des de llavors va utilitzar un sintetitzador de veu per a comunicar-se. Gradualment, va anar perdent l\'\xc3\xbas de bra\xc3\xa7os i cames, aix\xc3\xad com de la resta de la musculatura volunt\xc3\xa0ria, incloent-hi la for\xc3\xa7a del coll per a mantenir el cap dret; la seva mobilitat era pr\xc3\xa0cticament nul\xc2\xb7la. La cadira de rodes que utilitzava en p\xc3\xbablic estava controlada per un ordinador que Hawking dirigia mitjan\xc3\xa7ant lleus moviments de cap i ulls, cosa que tamb\xc3\xa9 li permetia seleccionar paraules i frases en el sintetitzador de veu.\n_START_SECTION_\nHawking medi\xc3\xa0tic\n_START_PARAGRAPH_\nEl 1988, Stephen Hawking, Arthur C. Clarke i Carl Sagan van protagonitzar el documental God, the Universe and Everything Else ("D\xc3\xa9u, l\'Univers i tota la resta"), on parlaven de la teoria del Big Bang, de D\xc3\xa9u i de la possibilitat que hi hagi vida extraterrestre._NEWLINE_A la presentaci\xc3\xb3 p\xc3\xbablica de la versi\xc3\xb3 en v\xc3\xaddeo del seu llibre Breu hist\xc3\xb2ria del temps, Leonard Nimoy, l\'int\xc3\xa8rpret del senyor Spock a Star Trek, coment\xc3\xa0 que Hawking li havia dit que estava interessat en apar\xc3\xa8ixer en la pel\xc2\xb7l\xc3\xadcula, de manera que es va encarregar de parlar amb qui va fer falta perqu\xc3\xa8 el cient\xc3\xadfic pogu\xc3\xa9s interpretar una simulaci\xc3\xb3 hologr\xc3\xa0fica d\'ell mateix en un episodi de Star Trek: La nova generaci\xc3\xb3 el 1993. Aquell mateix any, la seva veu sintetitzada es va incorporar a la gravaci\xc3\xb3 de la can\xc3\xa7\xc3\xb3 Keep Talking de Pink Floyd, i tamb\xc3\xa9 el 1999 en un episodi d\'Els Simpson. Ja en el g\xc3\xa8nere de no-ficci\xc3\xb3, Hawking \xc3\xa9s el protagonista de diversos documentals: The Real Stephen Hawking (2001), Stephen Hawking: Profile (2002) i Hawking (2013), aix\xc3\xad com a la s\xc3\xa8rie documental Stephen Hawking, Master of the Universe (2008). Hawking tamb\xc3\xa9 ha aparegut com a estrella convidada a les s\xc3\xa8ries Futurama (dibuixos animats; en quatre episodis) i The Big Bang Theory (concretament, a cinc episodis, m\xc3\xa9s altres dos nom\xc3\xa9s la seva veu)._NEWLINE_Hawking autoritz\xc3\xa0 l\'\xc3\xbas de la seva veu a la pel\xc2\xb7l\xc3\xadcula biogr\xc3\xa0fica La teoria del tot (2014), en la que fou interpretat per Eddie Redmayne, un paper que li va donar l\'Oscar al millor actor el 2014. Tamb\xc3\xa9 se\'l represent\xc3\xa0 a l\'espectacle teatral Monty Python Live (Mostly) ("Monty Python en viu, m\xc3\xa9s o menys"), el 2014. Apareixia cantant una versi\xc3\xb3 extensa de la can\xc3\xa7\xc3\xb3 Galaxy Song, despr\xc3\xa9s de deixar enrere el divulgador cient\xc3\xadfic Brian Cox amb la seva cadira de rodes, en un v\xc3\xaddeo gravat pr\xc3\xa8viament._NEWLINE_Hawking se servia de la seva fama per fer publicitat de diversos productes, com ara una cadira de rodes, una caixa d\'estalvis p\xc3\xbablica, la companyia British Telecom, una cadena d\'establiments d\'\xc3\xb2ptica, un banc que opera a internet i una companyia financera. El 2015 es dedic\xc3\xa0 a registrar el seu propi nom com a marca registrada._NEWLINE_Hawking fou el convidat de Neil deGrasse Tyson a la s\xc3\xa8rie StarTalk el 4 de mar\xc3\xa7 de 2018, nom\xc3\xa9s deu dies abans de la seva mort. I tamb\xc3\xa9 una setmana abans de morir, va ser la veu del guia Mark II a la s\xc3\xa8rie radiof\xc3\xb2nica Guia gal\xc3\xa0ctica per a autoestopistes.'